用韻賦梅花三首  其二
作者：李綱
朝代：宋

paragraphs: 草木凍死山中村，惟有梅花能返魂。
孤根不怕雪霜苦，冷艷似笑風雲昏。
披芳獨占歳寒地，擢秀肯待春風園。
溪邊寒影自的的，月裏皓色還温温。
飄零疏雨夕煙瞑，厭浥清露晨光暾。
玉妃遊戲隘崑閬，縞衣飛出瑶臺門。
幽姿耿介不可狎，欲問所以難爲言。
嗅花嚼蕊更奇絕，侑我一醉玻璃罇。